CELEX: 32016D1039
Language: mt
Date: 2016-06-16 00:00:00
Title: Deċiżjoni tal-Kunsill (UE) 2016/1039 tas-16 ta' Ġunju 2016 li tistabbilixxi l-pożizzjoni li għandha tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Unjoni Ewropea għal estensjoni tad-deroga tad-WTO relattiva għar-reġim preferenzjali awtonomu għall-Balkani tal-Punent

28.6.2016   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 169/4
               
            DEĊIŻJONI TAL-KUNSILL (UE) 2016/1039
      tas-16 ta' Ġunju 2016
      li tistabbilixxi l-pożizzjoni li għandha tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Unjoni Ewropea għal estensjoni tad-deroga tad-WTO relattiva għar-reġim preferenzjali awtonomu għall-Balkani tal-Punent
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(9), tiegħu,
      Wara li kkunsidra l-proposta mill-Kummissjoni Ewropea,
      Billi:
      
                  (1)
               
               
                  Il-paragrafi 3 u 4 tal-Artikolu IX tal-Ftehim ta' Marrakesh li jistabbilixxi l-Organizzazzjoni Dinjija tal-Kummerċ (“il-Ftehim tad-WTO”) jistipulaw il-proċeduri għad-deroga minn obbligu impost fuq Membru mill-Ftehim tad-WTO jew minn kwalunkwe wieħed mill-Ftehimiet Multilaterali dwar il-Kummerċ.
               
            
                  (2)
               
               
                  Ir-Regolament tal-Kunsill (KE) Nru 2007/2000 (1) li introduċa trattament mingħajr dazju jew preferenzjali għal prodotti li joriġinaw mill-Balkani tal-Punent (l-Albanija, il-Bożnija-Ħerzegovina, il-Kroazja, l-ex-Repubblika Jugoslava tal-Maċedonja, il-Kosovo (*), il-Montenegro u s-Serbja) ġie emendat sostanzjalment għal bosta drabi u ġie kkodifikat bir-Regolament tal-Kunsill (KE) Nru 1215/2009 (2). Ir-Regolament (UE) Nru 1336/2011 tal-Parlament Ewropew u tal-Kunsill (3) estenda l-għoti tal-preferenzi kummerċjali awtonomi sal-31 ta' Diċembru 2015.
                  Ir-Regolament tal-Kunsill (UE) Nru 517/2013 (4) neħħa lill-Kroazja mill-kamp ta' applikazzjoni tar-Regolament (KE) Nru 1215/2009 konsegwentement għall-adeżjoni tagħha mal-Unjoni Ewropea. Ir-Regolament (UE) 2015/2423 tal-Parlament Ewropew u tal-Kunsill (5) jestendi l-għoti tal-preferenzi kummerċjali awtonomi sal-31 ta' Diċembru 2020. Ir-Regolament (KE) Nru 1215/2009, kif emendat l-aktar reċentement, jipprevedi aċċess liberu għas-suq tal-Unjoni għal prodotti li joriġinaw mill-pajjiżi u mit-territorji tal-Balkani tal-Punent, ħlief għal ċerti prodotti agrikoli, li jibbenefikaw minn konċessjonijiet limitati fil-forma ta' kwoti tariffarji mingħajr dazju.
               
            
                  (3)
               
               
                  Fin-nuqqas ta' deroga mill-obbligi tal-Unjoni taħt il-paragrafu 1 tal-Artikolu I tal-GATT 1994 u tal-Artikolu XIII tal-Ftehim Ġenerali dwar it-Tariffi u l-Kummerċ (GATT) 1994, safejn hu possibbli, it-trattament ipprovdut mill-preferenzi kummerċjali awtonomi jeħtieġ li jiġi estiż għall-Membri l-oħra kollha tal-Organizzazzjoni Dinjija tal-Kummerċ (WTO).
               
            
                  (4)
               
               
                  Huwa fl-interess tal-Unjoni li titlob estensjoni tad-deroga tad-WTO fuq il-preferenzi kummerċjali awtonomi mogħtija mill-Unjoni lill-Balkani tal-Punent skont il-paragrafu 3 tal-Artikolu IX tal-Ftehim tad-WTO.
               
            
                  (5)
               
               
                  L-Unjoni hija obbligata li tippreżenta tali talba lid-WTO.
               
            
                  (6)
               
               
                  Għaldaqstant, jinħtieġ li tiġi stabbilita l-pożizzjoni li għandha tittieħed mill-Unjoni fil-Kunsill Ġenerali tad-WTO dwar din it-talba,
               
            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ għandha tkun li ssir talba għal estensjoni tad-deroga eżistenti tad-WTO fuq il-preferenzi kummerċjali awtonomi mogħtija mill-Unjoni lill-Balkani tal-Punent sal-31 ta' Diċembru 2021, u li tiġi appoġġata l-adozzjoni ta' dik it-talba.
      Dik il-pożizzjoni għandha tiġi espressa mill-Kummissjoni.
      Artikolu 2
      Din id-Deċiżjoni għandha tidħol fis-seħħ fid-data tal-adozzjoni tagħha.
      
         Magħmul fil-Lussemburgu, is-16 ta' Ġunju 2016.
         
            
               Għall-Kunsill
            
            
               Il-President
            
            L.F. ASSCHER
         
      
      
         (1)  Regolament tal-Kunsill (KE) Nru 2007/2000 tat-18 ta' Settembru 2000 li jintroduċi ċerti miżuri kummerċjali ta'eċċezzjoni għal pajjiżi u territorji li jipparteċipaw fi, jew li huma marbutin mal-proċess ta' Stabilizzazzjoni u Assoċjazzjoni tal-Unjoni Ewropea, u li jemenda r-Regolament (KE) Nru 2820/98, u jħassar ir-Regolament (KE) Nru 1763/1999 u (KE) Nru 6/2000 (ĠU L 240, 23.9.2000, p. 1).
      
         (*)  Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo.
      
         (2)  Regolament tal-Kunsill (KE) Nru 1215/2009 tat-30 ta' Novembru 2009 li jintroduċi ċerti miżuri kummerċjali eċċezzjonali għal pajjiżi u territorji li jipparteċipaw fil- proċess ta' Stabilizzazzjoni u Assoċjazzjoni tal-Unjoni Ewropea jew li huma marbutin miegħu (ĠU L 328, 15.12.2009, p. 1).
      
         (3)  Regolament (UE) Nru 1336/2011 tal-Parlament Ewropew u tal-Kunsill tat-13 ta' Diċembru 2011 li jemenda r-Regolament tal-Kunsill (KE) Nru 1215/2009 li jintroduċi miżuri kummerċjali ta' eċċezzjoni għal pajjiżi u territorji li jipparteċipaw fi, jew li huma marbutin mal-proċess ta' Stabbilizzazzjoni u Assoċjazzjoni tal-Unjoni Ewropea (ĠU L 347, 30.12.2011, p. 1).
      
         (4)  Regolament tal-Kunsill (UE) Nru 517/2013 tat-13 ta' Mejju 2013 li jadatta ċerti regolamenti u deċiżjonijiet fl-oqsma tal-moviment liberu tal-merkanzija, il-moviment liberu tal-persuni, d-dritt soċjetarju, il-politika tal-kompetizzjoni, l-agrikoltura, is-sikurezza tal-ikel, il-politika veterinarja u fitosanitarja, il-politika tat-trasport, l-enerġija, it-tassazzjoni, l-istatistika, in-netwerks trans-Ewropej, id-drittijiet ġudizzjarji u fundamentali, il-ġustizzja, il-libertà u s- sigurtà, l-ambjent, l-unjoni doganali, ir-relazzjonijiet esterni, il-politika barranija, ta' sigurtà u ta' difiża u l-istituzzjonijiet, minħabba l-adeżjoni tar-Repubblika tal-Kroazja (ĠU L 158, 10.6.2013, p. 1).
      
         (5)  Regolament (UE) 2015/2423 tal-Parlament Ewropew u tal-Kunsill tas-16 ta' Diċembru 2015 li jemenda r-Regolament tal-Kunsill (KE) Nru 1215/2009 li jintroduċi ċerti miżuri kummerċjali eċċezzjonali għal pajjiżi u territorji li jipparteċipaw fil-proċess ta' Stabbilizzazzjoni u Assoċjazzjoni tal-Unjoni Ewropea jew li huma marbutin miegħu u li jissospendi l-applikazzjoni tiegħu fir-rigward tal-Bożnija-Ħerzegovina (OJ L 341, 24.12.2015, p. 18).